<classify> Yanga watacheza na Mwadui wanaonolewa na kocha maarufu na asiyekaukiwa maneno, Jamhuri Kihwelo Julio kwenye Uwanja wa Kambarage, mjini Shinyanga. Mwadui, licha ya kuwa katika msimu wake wa kwanza katika ligi kubwa nchini baada ya kusotea kwa takribani miaka 30, imesheheni mastaa waliowahi kuwika katika ligi hiyo, wakiwemo Jerryson Tegete na Nizar Khalfan walioichezea Yanga hadi msimu uliopita.Vijana hao wa Jangwani ndio wanaoongoza katika msimamo wa ligi hiyo wakiwa na pointi 19 sawa na Azam FC, lakini wanatofautiana kwa uwiano wa mabao ya kufunga na kufungwa. Imeapa kutaka kufanya vizuri zaidi iweze kujichimbia kileleni mwa msimamo wa ligi hiyo inayoshirikisha timu 16.Kocha msaidizi wa Yanga, Juma Mwambusi alisema kwa njia ya simu jana kuwa, timu hiyo jana jioni ilitarajia kufanya mazoezi kujiandaa na pambano hilo. Mwambusi alisema wachezaji wake wapo katika hali nzuri na wamejipanga kuibuka na ushindi, ambapo wamepania kuishambulia Mwadui mwanzo mwisho ili kuhakikisha wanatoka na ushindi mnono ili wazidi kukaa kileleni mwa msimamo wa ligi hiyo.Alisema moja ya vipaumbele vya Yanga ni kuhakikisha wanaimarisha zaidi mashambulizi kwa timu hiyo pinzani iliyopanda daraja msimu huu, lakini ngumu. Yanga imejipanga kuibuka na ushindi wa kishindi keshokutwa kesho, na kuwa wachezaji hawa wanataka kuwapatia raha mashabiki wa timu na napenda kuahidi ushindi wa kishindo mashabiki na waje kuona soka safi, alisema kocha huyo.Hata hivyo, kikosi cha Yanga kinakabiliwa na majeruhi miongoni mwa ni pamoja na Amissi Tambwe na Kelvin Yondani ambao hata hivyo wamo katika kikosi cha timu hiyo kilichotua Shinyanga kikitokea Dar es Salaam, lakini haijulikani kama watakuwa wamepona kwa ajili ya mchezo huo unaotarajiwa kuwa na ushindani mkubwa.Wachezaji hao waliumia katika mchezo wa timu yao dhidi ya Toto Africans ya Mwanza uliofanyika Jumatano iliyopita kwenye Uwanja wa Taifa jijini Dar es Salaam, ambapo Yanga walishinda kwa mabao 4-1. Daktari wa timu hiyo, Sheikh Mngazija alisema wachezaji hao wanaendelea vizuri na huenda wakacheza katika mchezo huo wa kesho.Yondani alikuwa anahisi maumivu ya nyonga na Tambwe alikuwa anasumbuliwa na maumivu ya msuli wa mgongoni, baada ya kupatwa na hali hiyo niliwapumzisha kwa muda ili niweze kuwapatia tiba na sasa wapo vizuri...,alisema Mngazija.Mechi zingine za kesho ni Toto African itacheza na Mgambo Shooting, Mtibwa Sugar dhidi ya Kagera Sugar, Mbeya City dhidi ya Maji Maji ya Songea, Ndanda FC itakwaruzana na Stand United huku Simba dhidi ya Coastal Union ya Tanga na Azam FC na JKT Ruvu.  <topic>: michezo 